OpenLLM-France/wikimedia huggingface dataset:
# Lluís Alemany Pujol

Lluís Alemany i Pujol (Andratx, 28 d'octubre de 1880 - Palma, 20 d'agost de 1960) va ser un advocat i polític mallorquí, batle de Palma i diputat a les Corts Espanyoles.

## Biografia

Pertanyia a una família humil i es llicencià en dret a la Universitat de Barcelona. En 1909 es casà amb Amèlia Jaume Rosselló, germana d'Alexandre Jaume Rosselló.
Militant del Partit Liberal, als vint-i-un anys va ser elegit regidor de l'ajuntament de Palma i l'any 1910, amb vint-i-vuit anys va ser elegit batle de la ciutat. Durant el seu mandat es va fer el passeig de Sagrera i es va dur a terme l'Exposició Regional de les Illes de 1910. El 1913 fou elegit diputat de la Diputació de Balears amb el suport dels republicans reformistes i el 1917 n'esdevingué president. Durant el seu mandat es va acabar l'Hospital Psiquiàtric de Jesús, començaren les obres de la carretera Andratx-Estallencs i es fundà el Museu Pedagògic Durant aquells anys es va vincular políticament a Joan March i Ordinas, alhora que adoptà un regionalisme de caràcter anticatalanista, fruit potser de la seva enemistat amb Francesc Cambó, aleshores ministre d'Hisenda.
Dins del Partit Liberal va formar part de la fracció Izquierda Liberal, dirigida per Santiago Alba Bonifaz, i amb ella fou diputat a les eleccions de 1920 i 1923.
Després de la proclamació de la Segona República Espanyola ell i March van formar amb les restes del Partit Liberal el Partit Republicà de Centre, amb el que foren escollits diputats a les eleccions generals espanyoles de 1931. A les Corts va polemitzar amb Gabriel Alomar quan aquest va proposar que les Illes Balears i Pitiüses formessin part del territori administrat per la Generalitat de Catalunya. En maig de 1933, com a protesta per la detenció de Joan March, va renunciar al seu escó i es dedicà a l'assessorament jurídic.
Durant la guerra civil espanyola va fer de mitjancer entre els dirigents falangistes i Joan March. En 1937 va defensar el seu cunyat Alexandre Jaume, que finalment seria afusellat. El juny de 1940 fou nomenat membre de la Junta de Govern del Col·legi d'Advocats de Palma, però finalment es dedicà als negocis privats, formant part de les juntes directives de Mare Nostrum, Transmediterránea, Unión Naval de Levante i Banca March.

## Referències

* ↑ Lluís Alemany Gran Enciclopèdia de Mallorca
* ↑ Lluís Alemany, a fideus.com
* ↑ Fitxa del Congrés dels Diputats
Càrrecs públics :
| Precedit per: Bartomeu Barceló | Batle de Palma 1910-1912 | Succeït per: Antoni Pou |
# Informació Geogràfica Voluntària

La Informació Geogràfica Voluntària o Participativa (VGI en el seu acrònim anglès) és un terme de recent encunyació per definir l'ús que es fa de la Web amb la finalitat de crear, reunir i difondre informació geogràfica proporcionada voluntàriament per persones.
Alguns exemples en són OpenStreetMap, Wikimapia, Google Earth, P3DM Where? O Panoramio. Aquests llocs proporcionen una cartografia de base que permet als usuaris crear els seus propis continguts mitjançant la georeferenciació o localització d'esdeveniments o característiques que inicialment no es mostren en aquests mapes. VGI és un cas especial que s'està produint dins de les principals corrents d'evolució de l'anomenada Web 2.0 que s'estan donant en l'actualitat.

## Vegeu també

* Coordenades UTM
* Neogeografia
* Google maps

## Referències

* ↑ Michael F. Goodchild, 2007. Citizens es Voluntary Sensors: Spatial Data Infraestructure in the World of Web 2.0 . International Journal of Spatial Data Infraestructures Research, 2007, Vol 2, 24 - 32.
# Vologès V de Pàrtia

Vologès V va ser rei de Pàrtia de l'any 191 al 208.
Algunes fonts el fan membre de la dinastia arsàcida d'Armènia (Fill de Vologès I d'Armènia, rei el 118) però d'altres el fan fill del seu antecessor Vologès IV de Pàrtia.
Va derrotar el seu rival Osroes II, rebel·lat ja des del regnat anterior.
Cap a l'any 193 els parts van entrar a Mesopotàmia i la van arrabassar als romans que només van conservar l'Osroene. Van ocupar Armènia i van col·locar al tron un rei arsàcida de nom Sanatruk (Sanatroces). L'any 195 Septimi Sever va entrar a Mesopotàmia i la va reconquerir fàcilment convertint-la en província romana amb la capital a Nísibis. El 197 els romans van tornar a Mesopotàmia, i van derrotar els parts, ocupant altra vegada Ctesifont i Selèucia. El rei Sanatruk d'Armènia no va intentar ajudar els parts i va morir aquell mateix any i llavors va ser nomenat rei el seu fill Vologès o Valarshak que segons Moisès de Khoren va ser qui va rebatejar Cenèpolis amb el nom de Valarshapat, i que es va posar al costat dels parts, fins que la derrota d'aquests li va fer veure el seu error, i va oferir ostatges i tributs a Roma (198). La guerra amb els parts va seguir fins al 202 i va deixar Mesopotàmia sota control romà, eixamplant la província romana.
Vologès V va morir el 208 o 209 i el va succeir el seu fill gran Vologès VI, però un altre fill de nom Artaban V es va revoltar i va aconseguir el domini de les regions del sud i est.

## Referències

* 1 2 3 Grousset, René. L'empire du Levant : histoire de la question d'Orient. París: Payot, 1949, p. 57-58.
* ↑ Gibbon, Edward. Historia de la decadencia y caída del Imperio Romano (en castellà). vol.2. Turner, 2006, p. 659. ISBN 8475067549.
* ↑ Cassi Dió. Història romana, LXXVII, 19
# Unió per la Llibertat de Lituània

Unió per la Llibertat de Lituània (lituà Lietuvos Laisvės Sąjunga, LLS) fou un partit polític de Lituània d'inspiració nacionalista. Fou creada a Kaunas el 1992 per antics militants de la Lliga de la Llibertat de Lituània d'Antanas Terleckas, amb qui el nou cap del partit Vytautas Šustauskas, havia tingut un conflicte personal. El 1994 fou enregistrat com a partit.
A les eleccions legislatives lituanes de 2000 va obtenir un escó i a les eleccions municipals de 1995 Vytautas Šustauskas fou escollit alcalde de Kaunas i Saulius Oželis membre del consell del districte municipal de Tauragė.
El partit es va dissoldre el 2011 i es va crear una nova Unió de Presidents de Lituània com a substitut.

## Referències

* ↑ Dieter Nohlen & Philip Stöver (2010) Elections in Europe: A data handbook, p1219 ISBN 978-3-8329-5609-7
* ↑ The President’s Union lead by Kristina Brazauskiene is great for laughs, by Bielinis Arxivat 2014-04-16 a Wayback Machine. The Lithuania Tribune, 9 August 2011
# Winthrop Palmer

Winthrop Palmer (Summit, 5 de desembre de 1906 - Madison, 4 de febrer de 1970) va ser un jugador d'hoquei sobre gel estatunidenc que va competir durant les dècades de 1920 i 1930.
El 1932 va prendre part en els Jocs Olímpics de Lake Placid, on guanyà la medalla de plata en la competició d'hoquei sobre gel.
En el seu palmarès també destaca una medalla d'or al Campionat del Món d'hoquei gel de 1933, primera que aconseguí la selecció estatunidenca.

## Referències

* 1 2 «Winthrop Palmer Jr. Olympic Results». sports-reference.com. Arxivat de l'original el 17 d’abril 2020. [Consulta: 5 abril 2019].
# Mòdul de compressibilitat

El mòdul de compressibilitat ($K\,$) d'un material mesura la seva resistència a la compressió uniforme i, per tant, indica l'augment de la pressió requerit per causar una disminució unitària de volum donada.
El mòdul de compressibilitat $K\,$ es defineix segons l'equació:
   $K=-{\frac {\Delta p}{\Delta V/V}}=-V{\frac {\Delta p}{\Delta V}}$
on $p\,$ és la pressió, $V\,$ és el volum, $\Delta p\,$ i $\Delta V\,$ denoten els canvis de la pressió i de volum, respectivament. El mòdul de compressibilitat té dimensions de pressió, per la qual cosa s'expressa en unitats de pascals (Pa) en el Sistema Internacional.
L'invers del mòdul de compressibilitat indica la compressibilitat d'un material i s'anomena coeficient de compressibilitat.

## Exemple

Per a una bola de ferro, amb un mòdul de compressibilitat de 160 GPa (gigapascals) en un 0,5%, cal un augment de la pressió de 0.005×160 GPa = 0.8 GPa. Alternativament, si la bola és comprimida amb una pressió uniforme de 100 MPa, el seu volum disminuirà per un factor de 100 MPa/160 GPa = 0.000625 o 0.0625%.

## Usos

Encara que en el tractament de sòlids l'efecte del mòdul de compressibilitat moltes vegades no es té en compte i es fan servir altres mòduls, com per exemple el mòdul de Young, per al tractament de fluids, només el mòdul de compressibilitat és representatiu.
Estrictamente parlant el mòdul de compressibilitat és un paràmetre termodinàmic, i cal especificar les condicions particulars en les que es produeix elprocés de compressió, cosa que dona lloc a la definició de diferents mòduls compressibilitat. Entre els quals hi ha:
* Coeficient de compressibilitat isotèrmic, ($K_{T}$).
   $K_{T}=-V\left({\frac {\partial p}{\partial V}}\right)_{T}$
* coeficient de compressibilitat adiabàtic, ($K_{S}$).
   $K_{S}=-V\left({\frac {\partial p}{\partial V}}\right)_{S}$
En la pràctica aquestes distincions només són rellevants per a gasos.
Mòdul de compressibilitat per a diverses substàncies :
| Aigua | 2.2×10⁹ Pa (aquest valor augmenta a pressions més grans) |
| Aire | 1.42×10⁵ Pa (mòdul de compressibilitat adiabàtic) |
| Aire | 1.01×10⁵ Pa (mòdul de compressibilitat isotèrmic) |
| Acer | 1.6×10$^{11}$ Pa |
| Cristall | 3.5×10¹⁰ a 5.5×10¹⁰ Pa |
| Diamant | 4.42×10$^{11}$ Pa |
| Heli sòlid | 5×10$^7$ Pa (aproximat) |

## Referències

* Bulk Elastic Properties a hyperphysics de la Universitat de Geòrgia
* ↑ Phys. Rev. B 32, 7988 - 7991 (1985), Calculation of bulk moduli of diamond and zinc-blende solids
# Lo Puget de Cuer

Puget Vila (en francès Puget-Ville) és un municipi francès situat al departament del Var i a la regió de Provença – Alps – Costa Blava.

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2006 |
| 1.628 | 1.755 | 1.819 | 2.115 | 2.591 | 3.080 | 3.516 |
| Des de 1962: població sense dobles comptes |||||||

## Administració

Llista d'alcaldes :
| Període | Identitat | Partit |
| 1990-1995 | Pierre Brunet | |
| 1995- | Max Bastide | Divers gauche |

## Agermanaments

* Roccaforte Mondovì
* Aleksandrów Łódzki

## Referències

* ↑ Forma adoptada per la viquipèdia occitana
# Ian Bibby

Ian Bibby (Preston, 20 de desembre de 1986) és un ciclista anglès, professional des del 2009 i actualment a l'equip JLT Condor. Combina la carretera amb el ciclocròs.

## Palmarès

* 2010
** Vencedor d'una etapa al Cinturó a Mallorca
* 2011
** 1r al Tour of The Reservoir
** Vencedor d'una etapa al Cinturó a Mallorca
* 2012
** Vencedor d'una etapa al Mi-août en Bretagne
* 2015
** Vencedor d'una etapa a l'An Post Rás
* 2017
** 1r al Velothon Wales
* 2018
** Vencedor d'una etapa a la New Zealand Cycle Classic
** Vencedor d'una etapa a la Volta al Japó

## Referències

* Resultats a sitiodeciclismo.net
* Resultats a cyclebase.nl
* Resultats a museociclismo.it
* Resultats a procyclingstats.com
# Ýedigen Football Team

El Ýedigen Football Team (turcman: Ýedigen futbol topary) fou un club de futbol de Turkmenistan de la ciutat d'Aşgabat.
Fou el club de la Universitat Internacional Turcmana-Turca. Va ser fundat l'any 2003 amb el nom HTTU Aşgabat (turcman: Halkara Türkmen-Türk Uniwersiteti futbol topary Aşgabat). L'any 2012 quedà tercer a la lliga. El 2013 es proclamà campió de lliga. L'any 2016 canvià el nom a Ýedigen FC.

## Palmarès

* Lliga turcmana de futbol:
** 2005, 2006, 2009, 2013
* Copa turcmana de futbol:
** 2006, 2011
* Supercopa turcmana de futbol:
** 2005, 2009, 2012
* Copa President turcmana de futbol:
** 2007, 2008, 2009

## Referències

* ↑ Doble, Henry G. «Turkmenistan arrives in Bacolod». Sunstar, 03-05-2014. Arxivat de l'original el 13 September 2023. [Consulta: 8 juny 2019].
* ↑ «Золотой век». turkmenistan.gov.tm. Arxivat de l'original el 12 November 2018. [Consulta: 8 juny 2019].
* ↑ «Золотой век». www.turkmenistan.gov.tm. Arxivat de l'original el 12 November 2018. [Consulta: 8 juny 2019].
* ↑ «Eskişehirspor, Httu Fk'ya Penaltılarda Yenildi». haberler.com. Arxivat de l'original el 12 August 2013. [Consulta: 8 juny 2019].
* ↑ FIFA.com. «Live Scores: live football results, scorers & standings across the world - Official FIFA App: Football in Focus - FIFA.com». www.fifa.com. Arxivat de l'original el April 8, 2016. [Consulta: 8 juny 2019].
* ↑ «Turkmenistan - List of Champions». rsssf.com. [Consulta: 16 desembre 2017].
# La Cajola

La Cajola és una masia situada al poble de Lladurs, al municipi del mateix nom, al Solsonès. Es té constància de la seva presència des del segle xvii. És una masia d'estil tradicional, amb parets de pedra; es troba envoltada de bosc i en posició elevada, gaudint de bones vistes cap a est. Està situada a 826 metres d'altitud.

## Referències

* ↑ Antoni Bach i Riu. Consell Comarcal del Solsonès. Masies del Solsonès, abril 1995. D.L. L-418/95.
* ↑ Ajuntament de Lladurs lloc = Pinell de Solsonès Pla d'Ordenació Urbanística Municipal de Lladurs), pàg. 17 [Consulta: 4 setembre 2022].
* ↑ Altituds preses del Mapa Topogràfic de Catalunya 1:10.000 de l'Institut Cartogràfic de Catalunya

## Enllaços externs

   * Fototeca del Solsonès: Article referit a aquesta masia
# Aqua Wing Arena

L'Aqua Wing Arena (en japonès: 長野運動公園総合運動場総合市民プール) és un complex esportiu situat a la ciutat de Nagano (Japó), utilitzat per a la pràctica de l'hoquei sobre gel i la natació.
Fou construït el 1997 amb una capacitat per a 5.000 persones. Durant els Jocs Olímpics d'Hivern de 1998 realitzats a Nagano fou la seu de la competició d'hoquei sobre gel. Fou l'última instal·lació esportiva a ser completada per a aquests jocs. També fou la seu d'aquesta competició durant la realització dels Jocs Paralímpics d'hivern de 1998. En finalitzar els Jocs fou remodelada completament i actualment és utilitzat per a la pràctica de la natació.

## Referències

* ↑ 1998 Winter Olympics official report. Arxivat 2010-07-07 a Wayback Machine. Volum 2. pàg. 223-5.
* ↑ City of Nagano profile. Arxivat 1 desembre 2005, a Wayback Machine.
# E90

La ruta europea E90 o E-90, amb un traçat de 4.770 km, uneix Lisboa (Portugal) amb la frontera turco-iraquiana passant per:
* Portugal, des de Lisboa en direcció sud-est fins a la frontera espanyola
* A Espanya: Badajoz, Madrid, Saragossa, Lleida i Barcelona
* A Itàlia: Mazara del Vallo, Palerm, Buonfornello, Messina, Reggio di Calabria, Metaponto, Tàrent i Bríndisi
* A Grècia: Igumenitsa, Ioànnina, Tessalònica i Alexandrúpoli
* A Turquia: Gal·lípoli, Lapseki, Bursa, Ankara, Adana, Nísibis i Habur
A Catalunya, el seu traçat coincideix totalment amb l'autopista AP-2; a partir de la incorporació de l'AP-2 a l'AP-7 es pot considerar que l'E90 segueix l'AP-7 fins al Papiol, coincidint amb l'E15; a partir d'allà, i fins a Barcelona, torna a coincidir amb l'AP-2.
L'E90, l'E09 i l'E15 són les tres úniques rutes europees que passen per Catalunya.
# Kirguizstanita

La kirguizistanita és un mineral de la classe dels sulfats que pertany al grup de la calcoalumita. El nom prové del país on es troba la seva localitat tipus: el Kirguizstan. És l'anàleg de zinc de la calcoalumita.

## Classificació

Segons la classificació de Nickel-Strunz, la kirguizistanita pertany a «07.D - Sulfats (selenats, etc.) amb anions addicionals, amb H₂O, amb cations de mida mitjana només; plans d'octaedres que comparteixen vores» juntament amb els següents minerals: felsőbanyaïta, langita, posnjakita, wroewolfeïta, spangolita, ktenasita, christelita, campigliaïta, devil·lina, ortoserpierita, serpierita, niedermayrita, edwardsita, carrboydita, glaucocerinita, honessita, hidrohonessita, motukoreaïta, mountkeithita, shigaïta, wermlandita, woodwardita, zincaluminita, hidrowoodwardita, zincowoodwardita, natroglaucocerinita, nikischerita, lawsonbauerita, torreyita, mooreïta, namuwita, bechererita, ramsbeckita, vonbezingita, redgillita, schulenbergita, nickelalumita, guarinoïta, montetrisaïta, theresemagnanita, UM1992-30-SO:CCuHZn i calcoalumita.

## Característiques

La kirguizistanita és un sulfat de fórmula química ZnAl₄(SO₄)(OH)₁₂·3H₂O. Cristal·litza en el sistema monoclínic. La seva duresa a l'escala de Mohs és 2 a 2,5. És insoluble en aigua però soluble en HCl escalfat.

## Formació i jaciments

La kirguizistanita ha estat descrita a l'Argentina, Àustria, Grècia, Itàlia, Kirguizstan i Romania.

## Referències

* ↑ «Kirguizistanite» (en anglès). Mindat. [Consulta: 7 novembre 2015].
# Henry Cockburn

Henry Cockburn (14 de setembre de 1921 - 2 de febrer de 2004) fou un futbolista anglès de la dècada de 1950.
Fou internacional amb la selecció d'Anglaterra amb la qual participà en la Copa del Món de futbol de 1950. Defensà els colors de Manchester United FC, Bury i Peterborough United.
Durant els anys 1960s, fou jugador de criquet a l'Ashton Cricket Club.

## Referències

* ↑ Independent Obituary
* ↑ England profile at www.englandstats.com
* ↑ England profile at www.englandfc.com
* ↑ Profile at StretfordEnd.co.uk
* ↑ Profile at www.mufcinfo.com
* ↑ «Peterborough Profile at www.uptheposh.com». Arxivat de l'original el 2018-08-22. [Consulta: 22 agost 2018].
# Elnur Hüseynov

Elnur Hüseynov va néixer el 3 de maig de 1987 a Aşgabat, Turkmenistan i és un cantant pop de l'Azerbaidjan. Va ser escollit representant del seu país per a Eurovisió 2008.
Tot i haver nascut al Turkmenistan, els seus pares són d'ètnia azerbaidjanesa. El seu pare treballa per l'exèrcit i la seva mare és experta en teoria musical. Quan tenia cinc anys, Hüseynov va ser admès a una escola de música on va aprendre a tocar el piano. El 1999 la seva família es va traslladar a Bakú on l'Elnur va estudiar a l'escola mèdica i es va graduar en odontologia. El 2004 es va graduar al Col·legi Zeynally de Música i va fer alguns cursos de perruqueria. Va treballar temporalment a l'Acadèmia d'Òpera i Ballet del Teatre Estatal de l'Azerbaidjan amb un grup coral de la Societat Filharmònica Estatal de l'Azerbaidjan, a més de cantar en un cor eclesiàstic. El 2003 va aconseguir el primer premi a la competició musical Sing Your Song del canal Lider TV de l'Azerbaidjan. El 2008 ell i Samir Javadzadeh van ser escollits per representar per primer cop l'Azerbaijan a Eurovisió. Van aconseguir arribar a la final del concurs, on van aconseguir la 8a posició.

## Referències

* ↑ Biografia d'Elnur Hüseynov al web d'Eurovisió
# Llei d'Engel

La llei d'Engel és una observació empírica, realitzada per primera vegada per l'estadístic alemany Ernst Engel (1821-1896), que va observar que, amb un conjunt donat de gustos i preferències, si augmenten els ingressos, la proporció de la part d'ingressos gastats en aliments disminueix, tot i que és probable que la despesa real en alimentació augmenti en termes absoluts. En altres paraules, l'elasticitat preu-demanda d'aliments és menor que 1.
La llei d'Engel no implica que la despesa d'aliments es mantingui sense canvis a mesura que augmenta la renda, sinó que suggereix que els consumidors augmenten les seves despeses d'aliments, en proporció, menys del que augmenten els seus ingressos.
Una conseqüència d'aquesta llei és la pèrdua d'importància de l'agricultura a mesura que un país s'enriqueix, quan la demanda dels productes alimentaris no creix al mateix ritme que la renda nacional. Una aplicació estadística molt controvertida del percentatge de despesa dedicada a aliments, és tractar-lo com un reflex del nivell de vida d'un país. Si valor és alt, significa que un país és pobre. Per contra, si aquest coeficient és baix, denota que ens trobem davant d'un país ric.

## Referències

* ↑ Veure CP Timmer, WP Falcon, and SR Pearson, Food policy Analysis (Baltimore: Johns Hopkins University Press, 1983, page 43)
* ↑ Ricossa, Sergio. Diccionario de economia (en castellà). Siglo XXI editores SA. ISBN 8802037213 [Consulta: 8 març 2011].

## Vegeu també

* Corba d'Engel
* Llei de Petty-Clark
* Bé normal
* Bé inferior
* Bé de Giffen
* Alimentació humana
# Hersheypark Arena

El Hersheypark Arena (originalment Hershey Sports Arena) és un pavelló poliesportiu localitzat a Hershey (Pennsilvània). El pavelló té capacitat per asseure 7.286 persones, i inclosa la capacitat del pavelló sense seients, té capacitat per a més de 8.000 persones. Va ser construït el 1936, i aleshores era conegut com a Hershey Sports Arena.

## Història

Aquest pavelló és on jugaven els Hershey Bears, de l'American Hockey League (AHL) d'hoquei sobre gel, qui van moure al pavelló Giant Center el 2002, però l'utilitzen com a pavelló d'entrenaments encara avui en dia. També va ser on es jugaren diversos partits amistosos de la National Hockey League (NHL) i s'hi han jugat divuit finals de la Copa Calder i tres partits all-star de la AHL. Avui en dia és el pavelló pels equips d'hoquei sobre gel de la Lebanon Valley College i de la Shippensburg University of Pennsylvania, a més dels Hershey JR Bears, un equip juvenil dels Hershey Bears. Durant la majoria de caps de setmana dels mesos de tardor i hivern, la pista de gel és oberta al públic per a patinatge sobre gel.
Un altre esport que ha estat jugat al pavelló és el bàsquet. El 2 de març del 1962, el pivot Wilt Chamberlain dels Philadelphia Warriors va establir-hi un rècord NBA marcant 100 punts contra els New York Knicks.
Va albergar els campionats de bàsquet i lluita lliure de l'Associació Atlètica Interescolar de Pennsilvània (Pennsylvania Interscholastic Athletic Association), i també va servir com a pavelló de l'equip Hershey Impact de la National Professional Soccer League del 1988-1991.
El 13 d'octubre del 1953 el pavelló va albergar una festa d'aniversari extravagant per al President Dwight D. Eisenhower, del qual la seva granja i segona granja estaven localitzades a la ciutat propera de Gettysburg.
La banda Phish hi tocà l'1 de desembre del 1995. Hi enregistraren un disc en directe anomenat Live Phish 12.01.95.

## Notes

* ↑ Els Hershey Bears avui en dia utilitzen el pavelló per als seus entrenaments.

## Referències

* ↑ (anglès) Cooper, Bruce C.: «Hershey Sports Arena: 1936-2002». Hockeyscoop.net. [Consulta: 26/12/2011.]
* ↑ Pomerantz (2006).

## Bibliografia

* Pomerantz, Gary M. Wilt, 1962: The Night of 100 Points and the Dawn of a New Era (en anglès). Nova York (Nova York): Crown Publishing Group, 28/02/2006. ISBN 1400051606 [Consulta: 26 desembre 2011].

## Enllaços externs

* (anglès) Pàgina web oficial del Hersheypark Arena
# Cal·límac (general pòntic)

Cal·límac (en llatí Callimacus, en grec antic Καλλίμαχος) fou un general de Mitridates VI Eupator del Pont, expert en enginyeria, que va defensar la ciutat d'Amisos durant un temps considerable contra els romans el 71 aC.
Quan Lucul·le va aconseguir enderrocar una part de la muralla després de molts setmanes de combats, va posar foc a la ciutat i es va escapar per mar. Més tard Lucul·le el va fer presoner quan va conquerir la ciutat de Nísibis (anomenada pels grecs Antioquia de Migdònia) el 68 aC. Va ser condemnat a mort acusat de l'incendi d'Amisos.

## Referències

* ↑ 2.Callimachus a: William Smith (editor), A Dictionary of Greek and Roman Biography and Mythology. Vol. I. Boston: Little, Brown & Comp., 1867, p. 571
# Let (militar)

Letus (llatí: Laetus) fou un dels lloctinents de Septimi Sever. Va acompanyar, juntament amb Sexti Laterà, l'emperador en la seva campanya contra els àrabs i els parts el 195. Més tard, el 198, va obtenir gran prestigi per la seva valenta defensa de Nísibis contra un sobtat atac del rei Vologès V de Pàrtia. Tot i el seu prestigi i els serveis a l'emperador aquest el va fer matar un temps després per la desconfiança que li inspirava atesa la seva popularitat entre els soldats.

## Referències

* ↑ «Laetus 1» , Realencyclopädie der classischen Altertumswissenschaft.
* ↑ Dando-Collins, Stephen. Legions of Rome (en anglès). Quercus, 2012. ISBN 1849167915.
* ↑ Dió Cassi, Història Romana, LXXVI 9-10.